SET ไร้ปัจจัยกระตุ้น บ่ายซึมต่อเสี่ยงทดสอบแนวรับ 1,410 จุด
SET ช่วงเช้าปิดร่วง ตามตลาดภูมิภาค หลังราคาสินค้าโภคภัณฑ์ร่วง และกังวลการประชุมเฟดเรื่องการปรับขึ้นดอกเบี้ย ส่วนบ้านเราเจอแรงกดดันจากตัวเลขส่งออกที่ติดลบต่อเนื่อง 6 เดือน ช่วงบ่ายดัชนียังอยู่ในแดนลบ โดยมีแนวรับ 1,410 จุด ส่วนแนวต้าน 1,430 จุด
27 ก.ค. 2558

ข่าวหุ้นธุรกิจออนไลน์รายงาน ตลาดหุ้นไทยดัชนี SET ช่วงเช้า (24 ก.ค.) ซึมต่อเนื่อง เช่นเดียวกับตลาดภูมิที่ส่วนใหญ่อยู่ในแดนลบ โดยดัชนีได้รับมีแรงกดดันจากตัวเลขส่งออกที่ติดลบต่อเนื่อง 6 เดือน ขณะที่ราคาสินค้าโภคภัณฑ์ปรับตัวลงมาก นอกจากนี้ยังมีความกังวลเกี่ยวกับการประชุมเฟดในเรื่องของการปรับขึ้นอัตราดอกเบี้ย
นักวิเคราะห์คาดช่วงบ่าย ดัชนีฯยังอยู่ในแดนลบ โดยมีแนวรับ 1,410 จุด ส่วนแนวต้าน 1,430 จุด
 
น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยถึงตลาดหุ้นไทยเช้านี้ซึมตัวต่อเนื่อง เช่นเดียวกับตลาดหุ้นภูมิภาคที่ส่วนใหญ่อยู่ในแดนลบ หลังราคาสินค้าโภคภัณฑ์ปรับตัวลงมาก และกังวลเกี่ยวกับการประชุมธนาคารกลางสหรัฐ (FED) ในช่วงกลางสัปดาห์นี้ ซึ่งต้องรอดูว่าจะมีการส่งสัญญาณเรื่องการปรับขึ้นอัตราดอกเบี้ยของสหรัฐหรือไม่
ส่วนตลาดบ้านเราเจอแรงกดดันจากประเด่นของการประกาศตัวเลขการส่งออกงวดมิ.ย.ติดลบต่อเนื่องเป็นเดือนที่ 6 ซึ่งคงจะต้องรับสภาพไปทั้งปี จากที่เศรษฐกิจซบเซา และตลาดยังไม่มีปัจจัยบวกเข้ามา จึงน่าจะทำให้ดัชนีย่อตัวลงต่อ แต่ยังมีความคาดหวังในช่วงปลายไตรมาส 3/58 ที่เป็นช่วง High Season ของการส่งออก
แนวโน้มการลงทุนบ่ายนี้ คาดดัชนีหุ้นไทยยังติดลบ พร้อมให้แนวรับ 1,410 จุด ส่วนแนวต้าน 1,430 จุด
 
บล.เอเอสแอล ระบุในบทวิเคราะห์ (27 ก.ค.) ว่า ดัชนีหุ้นไทยเช้านี้ปรับตัวลงในทิศทางเดียวกับตลาดหุ้นทั่วโลกที่ต่างได้รับแรงกดดันจากเศรษฐกิจที่ชะลอตัวและความกังวลเกี่ยวกับการประชุมเฟดในสัปดาห์นี้ ต้องรอดูว่าจะมีการส่งสัญญาณเรื่องการปรับขึ้นอัตราดอกเบี้ยหรือไม่
ส่วนการประชุม กนง. ในวันพุธนี้ คาดมีโอกาสลดดอกเบี้ยนโยบายลง 0.25% เหลือ 1.25% ในการประชุมครั้งนี้ทันที เนื่องจากเศรษฐกิจในประเทศฟื้นตัวช้ากว่าคาดและมีการปรับลดคาดการณ์ GDP โดย ธปท. จาก 3.8% เหลือ 3% ทั้งนี้การคาดว่า กนง. จะลดอัตราดอกเบี้ย ทำให้กระแสเงินทุนไหลออก ซึ่งตลาดเริ่มสะท้อนความเป็นไปได้แล้วจากค่าเงินบาทที่อ่อนค่าอย่างรวดเร็ว ขณะที่ ตัวเลขการส่งออกของไทยงวด มิ.ย.58 ติดลบต่อเนื่องเป็นเดือนที่ 6 จากที่เศรษฐกิจซบเซา คาดตลาดหุ้นซึมต่อเพราะไม่มีปัจจัยบวกอื่น
แนวโน้มตลาดช่วงบ่าย หากดัชนีปรับตัวหลุดแนวรับสำคัญที่ 1,430 จุด มีโอกาสที่ดัชนีจะปรับตัวลงต่อ ทดสอบแนวรับ 1,410 จุด
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
TRUE มูลค่าการซื้อขาย 1,167.11 ล้านบาท ปิดที่ 10.70 บาท ลดลง 0.50 บาท
ADVANC มูลค่าการซื้อขาย 1,046.85 ล้านบาท ปิดที่ 242.00 บาท ลดลง 4.00 บาท
PTT มูลค่าการซื้อขาย 649.51 ล้านบาท ปิดที่ 312.00 บาท ลดลง 5.00 บาท
JAS มูลค่าการซื้อขาย 636.23 ล้านบาท ปิดที่ 5.05 บาท ไม่เปลี่ยนแปลง
BTS มูลค่าการซื้อขาย 600.07 ล้านบาท ปิดที่ 10.30 บาท เพิ่มขึ้น 0.10 บาท
 
ที่มา: สำนักข่าวอินโฟเควสท์